ກົມຈັດຕັ້ງ ແລະ ພະນັກງານ ກະຊວງ ຊັບພະຍາກອນທຳມະຊາດ ແລະ ສິ່ງແວດລ້ອມ ໄດ້ເປີດກອງປະຊຸມສຳມະນາຫຼັກສູດບໍລິຫານງານຊັບພະຍາກອນມະນຸດ ໃຫ້ພະນັກງານ-ລັດຖະກອນ ພາຍໃນ ກຊສ ຜູ້ທີ່ເຮັດວຽກງານຈັດຕັ້ງ ແລະ ພະນັກງານ ຂື້ນໃນວັນທີ 12 ມີນາ 2018 ທີ່ສະໂມສອນ ກຊສ, ໂດຍການເປັນປະທານຂອງ ທ່ານນາງ ທອງຈັນ ອະຄະມາເຂດ ຮອງຫົວໜ້າກົມ ຈັດຕັ້ງ ແລະ ພະນັກງານ, ວິທະຍາກອນຈາກ ກະຊວງ ພາຍໃນ, ນັກສຳມະນາກອນຈາກ ຫ້ອງການ, ກົມ, ກອງ, ສູນ ແລະ ສະຖາບັນ ພ້ອມທັງພະນັກງານວິຊາການພາຍໃນກົມເຂົ້າຮ່ວມ.
ຈຸດປະສົງໃນການສຳມະນາໃນຄັ້ງນີ້ແມ່ນເພື່ອຍົກລະດັບຄວາມຮູ້ ຄວາມສາມາດຂອງພະນັກງານ ຜູ້ທີ່ເປັນເສນາໃຫ້ຄະນະພັກ ຄະນະນຳຢູ່ບັນດາກົມ, ກອງ ກ່ຽວກັບວຽກງານຈັດຕັ້ງພະນັກງານ ໂດຍສະເພາະແມ່ນການວິເຄາະການກຳນົດຕຳແໜ່ງງານການຄຸ້ມຄອງພະນັກງານລັດຖະກອນລວມທັງການຍົກລະດັບບຳລຸງໃນການກໍ່ສ້າງພະນັກງານ ລັດຖະກອນກໍ່ຄືການພັດທະນາຄົນ, ພັດທະນາອົງການຈັດຕັ້ງ, ພັດທະນາຕົນເອງ ເຊິ່ງລວມມີການຄຸ້ມຄອງ, ມີການກໍ່ສ້າງ, ມີການນຳໃຊ້ ລວມຢູ່ໃນຫຼັກສູດການຄຸ້ມຄອງຊັບພະຍາກອນມະນຸດ.
ເຊິ່ງຫົວຂໍ້ທີ່ນຳມາຝຶກອົບຮົມມີ 5 ຫົວຂໍ້ ເຊັ່ນ ການວິເຄາະ ແລະ ພັດທະນາອົງການຈັດຕັ້ງ, ການວິເຄາະຕຳແໜ່ງງານ, ການຄຸ້ມຄອງຊັບພະຍາກອນມະນຸດ, ການພັດທະນາພະນັກງານ-ລັດຖະກອນ ແລະ ການປະເມີນພະນັກງານ-ລັດຖະກອນ, ນອກນັ້ນນັກສຳມະນາກອນກໍ່ຈະໄດ້ແລກປ່ຽນບົດຮຽນ, ປຶກສາຫາລືກັນໃນການຈັດຕັ້ງປະຕິບັດວຽກງານທີ່ຜ່ານມາ ແລະ ທິດທາງຕໍ່ໜ້າ ການສຳມະນາກໍ່ໄດ້ດຳເນີນໄປເປັນເວລາ 5 ວັນ.